Document ID: 32016D1841

Reference:
19.10.2016
MT
Il-Ġurnal Uffiċjali tal-Unjoni Ewropea
L 282/1
DEĊIŻJONI TAL-KUNSILL (UE) 2016/1841
tal-5 ta' Ottubru 2016
dwar il-konklużjoni, f'isem l-Unjoni Ewropea, tal-Ftehim ta' Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(6)(a), tiegħu,
Wara li kkunsidra l-proposta tal-Kummissjoni Ewropea,
Wara li kkunsidra l-kunsens tal-Parlament Ewropew (1),
Billi:
(1)
Fil-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), li saret f'Pariġi mit-30 ta' Novembru sat-12 ta' Diċembru 2015, ġie adottat it-test ta' ftehim li jikkonċerna t-tisħiħ tar-rispons globali għat-tibdil fil-klima.
(2)
Il-Ftehim ta' Pariġi ġie ffirmat fit-22 ta' April 2016 f'konformità mad-Deċiżjoni tal-Kunsill (UE) 2016/590 (2).
(3)
Il-Ftehim ta' Pariġi jidħol fis-seħħ fit-30 jum wara d-data li fiha mill-inqas 55 Parti tal-UNFCCC li b'kollox jikkostitwixxu mill-inqas 55 % tal-emissjonijiet globali ta' gass serra, ikunu ddepożitaw l-istrumenti tagħhom ta' ratifika, ta' aċċettazzjoni, ta' approvazzjoni jew ta' adeżjoni. Il-partijiet tal-UNFCCC jinkludu l-Unjoni u l-Istati Membri tagħha. Fil-konklużjonijiet tiegħu tat-18 ta' Marzu 2016, il-Kunsill Ewropew enfasizza l-bżonn li l-Unjoni u l-Istati Membri tagħha jikkonkludu l-Ftehim ta' Pariġi malajr kemm jista' jkun u fil-ħin sabiex ikunu partijiet fil-mument tad-dħul fis-seħħ tiegħu.
(4)
Il-Ftehim ta' Pariġi jissostitwixxi l-approċċ meħud taħt il-Protokoll tal-Kyoto tal-1997.
(5)
Il-Ftehim ta' Pariġi, fost l-oħrajn, jistabbilixxi mira fit-tul b'konformità mal-objettiv li ż-żieda fit-temperatura globali tinżamm sew taħt iż-2 °C meta mqabbla mal-livelli pre-industrijali u biex jitkomplew l-isforzi biex tinżamm sa 1,5 °C meta mqabbla maal-livelli pre-industrijali. Sabiex tintlaħaq din il-mira, il-Partijiet ser ifasslu, jikkomunikaw u jagħmlu kontributi suċċessivi stabbiliti fil-livell nazzjonali.
(6)
Taħt il-Ftehim ta' Pariġi, mill-2023, il-Partijiet għandhom jagħmlu analiżi globali kull 5 snin, ibbażata fuq ix-xjenza l-aktar aġġornata u l-istadju ta' implimentazzjoni sa dik id-data, li ser tittraċċa l-progress u tikkunsidra t-tnaqqis fl-emissjonijiet, l-adattament u s-sostenn ipprovdut u l-kontribuzzjoni suċċessiva ta' kull Parti għandha tirrappreżenta progressjoni meta mqabbla mal-kontribuzzjoni preċedenti tagħha u li tirrifletti l-ogħla ambizzjoni tagħha possibbli.
(7)
Mira vinkolanti ta' mill-inqas 40 % tnaqqis domestiku fl-emissjonijiet ta' gassijiet serra fl-ekonomija kollha sal-2030 meta mqabbel mal-livell tal-1990 ġiet approvata fil-konklużjonijiet tal-Kunsill Ewropew tat-23 u l-24 ta' Ottubru 2014 dwar il-qafas ta' politika għall-klima u l-enerġija għall-2030. Fis-6 ta' Marzu 2015, il-Kunsill adotta dan il-kontribut tal-Unjoni u l-Istati Membri tagħha bħala l-kontribut maħsub stabbilit fil-livell nazzjonali tagħhom (INDC), li ġie ppreżentat lis-Segretarjat tal-UNFCCC.
(8)
Fil-Komunikazzjoni tagħha li takkumpanja l-proposta biex l-Unjoni tiffirma l-Ftehim ta' Pariġi il-Kummissjoni enfasizzat li t-tranżizzjoni globali għal enerġija nadifa teħtieġ bidliet fil-mod kif isiru l-investimenti u kif jingħataw inċentivi tul l-ispettru kollu tal-politika. Hija prijorità prinċipali tal-Unjoni li tistabbilixxi Unjoni tal-Enerġija reżiljenti biex tipprovdi enerġija sikura, sostenibbli, kompetittiva u affordabbli liċ-ċittadini tagħha. Biex jinkiseb dan jeħtieġ li l-azzjoni klimatika ambizzjuża u l-progress rigward aspetti oħra tal-Unjoni tal-Enerġija jibqgħu għaddejjin.
(9)
Fil-konklużjonijiet tiegħu tat-18 ta' Settembru 2015 il-Kunsill ikkonferma li l-Unjoni u l-Istati Membri tagħha għandhom il-ħsieb jaġixxu b'mod konġunt taħt il-Ftehim ta' Pariġi u kien sodisfatt bl-intenzjoni tan-Norveġja u tal-Iżlanda li jipparteċipaw f'din l-azzjoni konġunta.
(10)
L-azzjoni konġunta mill-Unjoni u l-Istati Membri tagħha ser tiġi miftiehma fiż-żmien debitu u ser tkopri l-livell ta' emissjonijiet rispettiv allokat lill-Unjoni u l-Istati Membri tagħha.
(11)
Il-paragrafu 16 tal-Artikolu 4 tal-Ftehim ta' Pariġi jirrikjedi li s-Segretarjat jiġi notifikat dwar l-azzjoni konġunta, inkluż il-livell tal-emissjonijiet allokat lil kull Parti fil-perjodu ta' żmien relevanti.
(12)
Il-Ftehim ta' Pariġi huwa f'konformità mal-objettivi ambjentali tal-Unjoni kif imsemmija fl-Artikolu 191 tat-Trattat, jiġifieri s-salvagwardja, il-ħarsien u t-titjib tal-kwalità tal-ambjent; il-ħarsien tas-saħħa tal-bniedem, u l-promozzjoni ta' miżuri fil-livell internazzjonali sabiex jitrattaw problemi ambjentali reġjonali jew globali, u b'mod partikolari li jiġġieldu t-tibdil fil-klima.
(13)
Il-Ftehim ta' Pariġi u d-Dikjarazzjoni ta' Kompetenza għandhom għalhekk jiġu approvati f'isem l-Unjoni,
ADOTTA DIN ID-DEĊIŻJONI:
Artikolu 1
Il-Ftehim ta' Pariġi adottat fit-12 ta' Diċembru 2015 taħt il-Konvenzjoni Qafas tan-Nazzjonijiet Uniti dwar it-Tibdil fil-Klima huwa b'dan approvat f'isem l-Unjoni.
It-test tal-Ftehim ta' Pariġi huwa mehmuż ma' din id-Deċiżjoni.
Id-Dikjarazzjoni ta' Kompetenza mehmuża ma' din id-Deċiżjoni hija wkoll approvata f'isem l-Unjoni.
Artikolu 2
Il-President tal-Kunsill għandu jinnomina l-persuna jew il-persuni bis-setgħa li jiddepożitaw, f'isem l-Unjoni, l-istrument ta' ratifika mas-Segretarju Ġenerali tan-Nazzjonijiet Uniti, skont il-paragrafu 1 tal-Artikolu 20 tal-Ftehim ta' Pariġi, flimkien mad-Dikjarazzjoni ta' Kompetenza.
Artikolu 3
1.   L-Istati Membri għandhom jagħmlu ħilithom biex jieħdu l-passi neċesarji bil-ħsieb li jiddepożitaw l-istrumenti ta' ratifika simultanjament mal-Unjoni jew kemm jista' jkun malajr wara dan.
2.   L-Istati Membri għandhom jinfurmaw lill-Kummissjoni bid-deċiżjonijiet tagħhom dwar ir-ratifika tal-Ftehim ta' Pariġi jew, skont iċ-ċirkostanzi, bid-data probabbli tat-tlestija tal-proċeduri neċesarji.
Artikolu 4
Din id-Deċiżjoni għandha tidħol fis-seħħ fid-data ta' wara dik tal-adozzjoni tagħha.
Magħmul fi Brussell, il-5 ta' Ottubru 2016.
Għall-Kunsill
Il-President
M. LAJČÁK
(1)  Kunsens tal-4 ta' Ottubru 2016 (għadu ma ġiex ippubblikat fil-Ġurnal Uffiċjali).
(2)  Deċiżjoni tal-Kunsill (UE) 2016/590 tal-11 ta' April 2016 dwar l-iffirmar, f'isem l-Unjoni Ewropea, tal-Ftehim ta' Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 103,19.4.2016, p. 1).

Summary:
It-Tibdil fil-Klima — Il-Ftehim ta’ Pariġi, irratifikat mill-UE
It-Tibdil fil-Klima — Il-Ftehim ta’ Pariġi, irratifikat mill-UE
SOMMARJU TAD-DOKUMENT:
Deċiżjoni (UE) 2016/1841 dwar il-Ftehim ta’ Pariġi dwar it-Tibdil fil-Klima
Il-Ftehim ta’ Pariġi
X’INHU L-GĦAN TAD-DEĊIŻJONI?
Din id-deċiżjoni tal-Kunsill tal-Unjoni Ewropea tirratifika l-Ftehim ta’ Pariġi dwar it-tibdil fil-klima f’isem il-pajjiżi kollha tal-Unjoni Ewropea (UE).
Il-ftehim għandu l-għan li jsaħħaħ ir-rispons globali għat-theddida tat-tibdil fil-klima, inkluż billi t-tisħin jiġi limitat għal ferm taħt 2oC.
PUNTI EWLENIN
Skont il-ftehim, il-pajjiżi tal-UE se:
jilħqu l-mira fit-tul li t-temperatura medja globali tinżamm taħt kontroll għal ferm taħt 2oC, meta mqabbla mal-livelli preindustrijali;
jagħmlu sforzi addizzjonali biex jillimitaw iż-żieda għal 1.5oC;
iħejju u japplikaw pjanijiet ta’ azzjoni (Kontributi Maħsuba Determinati fil-Livell Nazzjonali) biex jilħqu dawn il-miri;
jirrappurtaw lil xulxin u lill-pubbliku dwar il-progress li qed jagħmlu fuq l-impenji tagħhom;
mill-2023, iwettqu analiżi globali kull 5 snin ma’ msieħba internazzjonali, biex jiffissaw iktar miri bbażati fuq l-evidenza xjentifika u r-riżultati miksuba;
jieħdu miżuri biex jindirizzaw l-impatt tat-tibdil fil-klima li diġà huwa inevitabbli;
jipprovdu appoġġ prattiku u finanzjarju lill-pajjiżi li qed jiżviluppaw, biex jgħinhom jadattaw għat-tibdil fil-klima.
L-azzjoni tal-UE dwar il-tibdil fil-klima sa issa
Fl-2014, il-pajjiżi tal-UE stabbilixxew għalihom infushom mira vinkolanti biex inaqqsu l-emissjonijiet tal-gassijiet serra b’40 % sal-2030, meta mqabbla mal-livelli tal-1990.
Dan jinvolvi l-bidla għal forom ta’ enerġija nadifa u sostenibbli, li jridu wkoll ikunu kompetittivi u affordabbli. L-UE tirrikonoxxi l-bżonn għal inċentivi li jinkoraġġixxu l-investiment neċessarju f’dan il-qasam.
MINN META JAPPLIKA L-FTEHIM?
              
Huwa jidħol fis-seħħ fl-4 ta’ Novembru 2016, u se japplika mill-2020.
SFOND
              
Il-ftehim isaħħaħ ir-rispons globali għat-tibdil fil-klima billi permezz tiegħu il-politiki tal-lum jaqbdu t-triq lejn in-newtralità tal-klima qabel l-aħħar tas-seklu.
Huwa ġie adottat minn 195 pajjiż f’Pariġi f’Diċembru 2015 u jissostitwixxi l-Protokoll ta’ Kyoto tal-1997.
Aqra aktar
“Il-Ftehim ta’ Pariġi” fuq il-websajt tal-Kummissjoni Ewropea.
DOKUMENTI EWLENIN
            
Deċiżjoni tal-Kunsill (UE) 2016/1841 tal-5 ta’ Ottubru 2016 dwar il-konklużjoni, f’isem l-Unjoni Ewropea, tal-Ftehim ta’ Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 282, 19.10.2016, pp. 1-3)
Il-Ftehim ta’ Pariġi (ĠU L 282, 19.10.2016, pp. 4-18)
l-aħħar aġġornament 04.11.2016